b'\n_START_ARTICLE_\nUstavodajna skup\xc5\xa1\xc4\x8dina Italijanske republike\n_START_PARAGRAPH_\nUstavodajna skup\xc5\xa1\xc4\x8dina Italijanske republike je bil zakonodajni organ, ki so ga dr\xc5\xbeavljani novonastale Republike Italije izvolili v referendumu z dne 2. junija 1946 za sestavo republi\xc5\xa1ke ustave in je bil prva najvi\xc5\xa1ja oblast v dr\xc5\xbeavi. Ustavodajna skup\xc5\xa1\xc4\x8dina je delovala od 25.6.1946 do 31.1.1948, ko je predala oblast parlamentarcem Prve legislature.\n_START_SECTION_\nZgodovina\n_START_PARAGRAPH_\nDne 2. junija 1946 so potekale v Italiji prve vsedr\xc5\xbeavne volitve po padcu fa\xc5\xa1izma. Volilno pravico so imeli vsi polnoletni (takrat vsaj 21 let stari) dr\xc5\xbeavljani obeh spolov, ki so morali izvr\xc5\xa1iti dvojno glasovanje. Prvo je bil referendum, ki naj bi dolo\xc4\x8dil bodo\xc4\x8do politi\xc4\x8dno obliko dr\xc5\xbeave, se pravi monarhijo ali republiko. Drugo glasovanje je bila volitev \xc4\x8dlanov ustavodajne skup\xc5\xa1\xc4\x8dine, ki naj bi vsekakor (bodisi v monarhiji kot v republiki) izoblikovala novo ustavo._NEWLINE_Izid referenduma je prikazal okoli 12.700.000 glasov za republiko in okoli 10.700.000 za monarhijo. Kralj Umberto II. Savojski, na prestolu komaj mesec dni, je \xc5\xbee 13. junija z vso dru\xc5\xbeino zapustil Italijo. Dne 18. junija je bila uradno progla\xc5\xa1ena Republika Italija._NEWLINE_Izvoljenih je bilo 556 predstavnikov \xc5\xa1estnajstih glavnih strank. Od teh so po\xc5\xbeele najve\xc4\x8dji uspeh Kr\xc5\xa1\xc4\x8danska demokracija (Democrazia Cristiana DC) z 207 sede\xc5\xbei, Stranka socialnih proletarcev (Partito Socialista Italiano di Unit\xc3\xa0 Proletaria PSIUP) s 115 sede\xc5\xbei in Komunisti\xc4\x8dna partija (Partito Comunista Italiano PCI) s 104 sede\xc5\xbei. Na prvem zasedanju, ki mu je predsedoval Giuseppe Saragat, je bil izvoljen za za\xc4\x8dasnega dr\xc5\xbeavnega predsednika Enrico De Nicola, liberalec._NEWLINE_Dne 24. junija 2013 je preminul senator Emilio Colombo, poslednji udele\xc5\xbeenec ustavodajne skup\xc5\xa1\xc4\x8dine.\n_START_SECTION_\nSestava skup\xc5\xa1\xc4\x8dine\n_START_PARAGRAPH_\nSkladno s svojim mandatom, je skup\xc5\xa1\xc4\x8dina najprej imenovala 75-\xc4\x8dlansko Komisijo za ustavo, ki je bila zadol\xc5\xbeena izklju\xc4\x8dno za oblikovanje nove ustave. Ta komisija se je razdelila v tri podkomisije, in sicer (a) pravice in dol\xc5\xbenosti dr\xc5\xbeavljanov, (b) formalna organizacija dr\xc5\xbeave in (c) ekonomska in socialna vpra\xc5\xa1anja. Poleg tega je bil imenovan 18\xc4\x8dlanski organ za koordinacijo treh podkomisij in kon\xc4\x8dno oblikovanje besedila.\n_START_SECTION_\nOdobritev ustave\n_START_PARAGRAPH_\nPo predvidevanjih bi morala ustavodajna skup\xc5\xa1\xc4\x8dina zaklju\xc4\x8diti mandat v osmih mesecih, po potrebi s podalj\xc5\xa1kom \xc5\xa1tirih mesecev. Izkazalo se je, da je bil dodeljeni \xc4\x8das prekratek in potrebna so bila \xc5\xa1e tri podalj\xc5\xa1anja, skupno do konca januarja 1948. Komisije so predlo\xc5\xbeile skup\xc5\xa1\xc4\x8dini osnutek ustave v za\xc4\x8detku leta 1947 in razprave so se potegnile skozi vse leto. Kon\xc4\x8dna odobritev ustave je z dne 22. decembra in objava v Uradnem Listu (Gazzetta Ufficiale della Repubblica Italiana) je z dne 27. decembra 1947. Ustavodajna skup\xc5\xa1\xc4\x8dina je zadnji\xc4\x8d zasedala 31. januarja 1948. Saragat je ostal na predsedstvu do februarja 1947, ko ga je nasledil Umberto Terracini.'